প্রকাশিত: ৮:৪৮ অপরাহ্ণ, মার্চ ২৯, ২০২০
সাতটি প্রতিষ্ঠানে করোনাভাইরাস শনাক্তকরণের পরীক্ষা হচ্ছে জানিয়ে স্বাস্থ্যমন্ত্রী জাহিদ মালেক বলেছেন, পিসিআর টেস্টের জন্য আরও কয়েকটি সেন্টার প্রস্তুত করা হচ্ছে। আগামী কয়েক দিনের মধ্যে এগুলো প্রস্তুত হবে।
আজ রোববার (২৯ মার্চ) দুপুর সাড়ে ১২টায় এক ভিডিও ব্রিফিংয়ে এ তথ্য জানিয়েছেন স্বাস্থ্যমন্ত্রী।
দেশে করোনাভাইরাস মহামারীর সর্বশেষ পরিস্থিতি নিয়ে বিভিন্ন তথ্য তুলে ধরেন জাতীয় রোগতত্ত্ব, রোগ নিয়ন্ত্রণ ও গবেষণা ইনস্টিটিউটের (আইইডিসিআর) পরিচালক অধ্যাপক ডা. মীরজাদী সেব্রিনা। এ সময় নিজের বাসা থেকে ভার্চুয়াল সংবাদ সম্মেলনে অংশ নেন মন্ত্রী।
তিনি আরো জানান, আইইডিসিআর, আইপিএইচ, ন্যাশনাল ইন্সটিটিউট অব ল্যাবরেটরি মেডিসিন, আইসিডিডিআর’বি, রাজধানীর শিশু হাসপাতাল, চিলড্রেন হেলথ রিসার্চ ফাউন্ডেশন এবং আইদেশ নামের একটি বিজ্ঞান ভিত্তিক অলাভজনক স্বাস্থ্যসেবা প্রতিষ্ঠান পিসিআর টেস্ট করার জন্য ইতিমধ্যে প্রস্তুত আছে। এ সংখ্যা আরও বাড়ানো হবে।
মন্ত্রী জানান, ঢাকার বাইরে প্রতিটি বিভাগে পিসিআর টেস্ট সম্প্রসারণের পদক্ষেপ নেওয়া হয়েছে। আগামী ৭ থেকে ১০ দিনের মধ্যে বিভাগগুলোতে করোনার পরীক্ষা চালু হবে। চট্টগ্রাম বাংলাদেশ ইনস্টিটিউট অব ট্রপিক্যাল মেডিসিন এন্ড ইনফেকশাস ডিজিস হাসপাতালে পরীক্ষা শুরু হয়েছে। রংপুর ও রাজশাহী মেডিকেল কলেজ হাসপাতালে পিসিআর মেশিন বসানোর কাজ প্রায় শেষ। ময়মনসিংহ মেডিকেল কলেজ হাসপাতালেও কাজ শুরু হয়েছে।
এর আগে দেশের সর্বশেষ করোনা আক্রান্তের খবর জানান আইইডিসিআর পরিচালক মীরজাদী সেব্রিনা ফ্লোরা। তিনি বলেন, গত ২৪ ঘণ্টায় ১০৯ জনের নমুনা পরীক্ষা করে আজও নতুন করে করোনায় আক্রান্তের কোনো খবর পাওয়া যায়নি।